Verslag oor Eskom-korrupsie had glo baie bewerings, min bewyseVoormalige Eskom-hoof André de Ruyter verskyn Woensdag voor Skoor. (Skermgreep) André de Ruyter, voormalige Eskom-hoof, sal vandag (Woensdag) na verwagting moet bontstaan om LP’s se vrae te beantwoord wanneer hy aanlyn voor die parlement se staande komitee oor openbare rekeninge (Skoor) verskyn. Die komitee het De Ruyter gevra om voor hom te verskyn nadat hy vroeër verskeie opspraakwekkende bewerings oor grootskaalse korrupsie by Eskom in ŉ onderhoud met eNCA gemaak het. De Ruyter het onder meer beweer tot soveel as R1 miljard word elke maand by Eskom gesteel. Hy het verwys na vier misdaadkartelle wat glo binne die kragvoorsiener bedrywig is, en het ernstige bewerings teen ANC-hooggeplaastes gemaak. De Ruyter het kort ná die onderhoud die trekpas gekry en sal nou by die Skoor-sitting ŉ kans gegee word om meer lig op die bewerings te werp. News24 het egter Woensdag berig dat ŉ intelligensieverslag waarop De Ruyter oënskynlik gesteun het toe hy die plofbare bewerings gemaak het, op geen wesenlike feite berus nie. Dit word bestempel as “wilde en ongetoetste bewerings” wat afkomstig is van ŉ skaduagtige intelligensie-operateur wat by apartheidsera-misdaad betrek word. Luidens die webwerf is die sogenaamde Eskom-intelligensieverslae saamgestel deur Tony Oosthuizen, glo ŉ sleutellid van ŉ geheime aparheidsera-militêre intelligensie-eenheid, en dat dit basies nutteloos is. George Fivaz Forensic and Risk (GFFR), ŉ maatskappy wat besit word deur voormalige polisiehoof George Fivaz, is getaak om die ondersoek na die beweerde korrupsie te lei. De Ruyter het Fivaz glo in die tweede helfte van 2021 gevra om ŉ strategie saam te stel om wandade by die kragvoorsiener aan die kaak te stel, nadat wetstoepassingsowerhede nie kon nie. In die verslag is onder meer aangevoer dat Rusland moontlik agter die sabotasie en verwoesting van Eskom skuil – maar daar is later bevind daar is geen bewyse om die bewering te staaf nie. GFFR se ondersoek is luidens die webwerf onder die kodenaam Project Ostrich van stapel gestuur en het tot Maart geduur toe die geld daarvoor ná De Ruyter se vertrek by Eskom opgedroog het. Oosthuizen was glo die hoofondersoeker by Project Ostrich. Die verslag verbind ook die minister van minerale hulpbronne en energie, Gwede Mantashe, en voormalige adjunkpresident David Mabuza met die plundering van Eskom – maar weer eens sonder enige bewyse hiervoor, berig News24. Mabuza het by navraag aan die webwerf gesê De Ruyter is “om die bos gelei” en dat hy onthou sal word as ŉ “liggelowige en dwase” man.